เว้นโทษเอสเอ็มอีเสียภาษีย้อนหลัง
สรรพากรเปิดให้เอสเอ็มอีเสียภาษีย้อนหลัง ไม่ต้องเสียเบี้ยปรับ เงินเพิ่ม เริ่มลงทะเบียน 1 เม.ย. 2562
28 มี.ค. 2562

สรรพากรเปิดให้เอสเอ็มอีเสียภาษีย้อนหลัง ไม่ต้องเสียเบี้ยปรับ เงินเพิ่ม เริ่มลงทะเบียน 1 เม.ย. 2562
นายเกรียงศักดิ์ ประสงค์สุกาญจน์ รองอธิบดีกรมสรรพากร เปิดเผยว่า กรมสรรพากรให้โอกาสผู้ประกอบการ เอสเอ็มอี ยื่นแบบแสดงรายการปรับปรุงการเสียภาษีย้อนหลังให้ถูกต้อง โดย ไม่ต้องรับภาระเสียเบี้ยปรับ เงินเพิ่ม ทั้งนี้ ต้องลงทะเบียนที่เว็บไซต์กรมสรรพากร ตั้งแต่วันที่ 1 เม.ย.-30 มิ.ย. 2562 จากนั้นต้องยื่นแบบทุกประเภทภาษีทางอินเทอร์เน็ตต่ออีก 1 ปี
ทั้งนี้ พระราชบัญญัติยกเว้นเบี้ยปรับ เงินเพิ่มภาษีอากร และความรับผิดทางอาญา พ.ศ. 2562 มีวัตถุประสงค์ที่จะสนับสนุนการจัดทำบัญชีให้สอดคล้อง กับสภาพที่แท้จริงของกิจการ เป็นการสร้างความน่าเชื่อถือให้กับบริษัทหรือ ห้างหุ้นส่วนนิติบุคคลในการเข้าถึงแหล่งเงินทุน พัฒนาศักยภาพและเพิ่มขีดความสามารถในการแข่งขันให้กับผู้ประกอบการ มีผลบังคับใช้เมื่อวันที่ 26 มี.ค. 2562
สำหรับสาระสำคัญคือ ผู้ประกอบการ บริษัทหรือห้างหุ้นส่วนนิติบุคคลที่มีหน้าที่เสียภาษีจากกำไรสุทธิ มีรายได้ทางภาษีไม่เกิน 500 ล้านบาท สำหรับรอบระยะเวลาบัญชีสุดท้ายที่ครบ 12 เดือน ซึ่ง สิ้นสุดก่อนหรือในวันที่ 30 ก.ย. 2561 ยื่นแบบ ภ.ง.ด.50 ของรอบระยะเวลาบัญชีที่สิ้นสุดก่อนหรือในวันที่ 30 ก.ย. 2561 ภายในวันที่ 25 มี.ค. 2562 ไม่เป็นผู้ออกหรือใช้ใบกำกับภาษีอันเป็นความผิดตามประมวลกฎหมายอาญาที่กรมสรรพากรได้ร้องทุกข์ต่อเจ้าพนักงานสอบสวนแล้วภายในวันที่ 25 มี.ค. 2562
ทั้งนี้ จะต้องลงทะเบียนแจ้งใช้สิทธิ ผ่านทางเว็บไซต์ของกรมสรรพากร (http://www.rd.go.th) ตั้งแต่วันที่ 1 เม.ย. 2562-30 มิ.ย. 2562 โดยผู้ประกอบการได้รับ สิทธิประโยชน์ยกเว้นเบี้ยปรับ เงินเพิ่ม และค่าปรับทางอาญา สำหรับภาษีเงินได้นิติบุคคลสำหรับรอบระยะเวลาที่เริ่มต้นในหรือหลังวันที่ 1 ม.ค. 2559-31 ธ.ค. 2560 ภาษีมูลค่าเพิ่ม อากรแสตมป์ และภาษีอากรทุกประเภทที่มีหน้าที่ต้องหัก หรือนำส่งธุรกรรมที่เกิดขึ้นตั้งแต่วันที่ 1 ม.ค. 2559-25 มี.ค. 2562 และต้องยื่นแบบแสดงรายการภาษีผ่านอินเทอร์เน็ตตั้งแต่วันที่ 1 ก.ค. 2562-30 มิ.ย. 2563